**Խոսե Սալոմոն Ռոնդոն Խիմենես** (իսպ.՝ José Salomón Rondón Giménez, սեպտեմբերի 16, 1989(1989-09-16), Կարակաս, Վենեսուելա), վենեսուելացի ֆուտբոլիստ, անգլիական «Վեստ Բրոմվիչ Ալբիոն» ֆուտբոլային ակումբի և Վենեսուելայի ֆուտբոլի ազգային հավաքականի հարձակվող։

Ռոնդոնի առաջին պրոֆեսիոնալ ֆուտբոլային ակումբը եղել է վենեսուելական «Արագուան», որի կազմում ֆուտբոլիստը հաղթանակ է տարել Վենեսուելայի գավաթի խաղարկությունում և ճանաչվել Վենեսուելայի 2007-2008 մրցաշրջանի տարվա լավագույն երիտասարդ ֆուտբոլիստ։ 2008 թվականին ֆուտբոլիստը տեղափոխվում է իսպանական «Լաս Պալմաս», որի կազմում երկու մրցաշրջան անցկացնում է Սեգունդայում, իսկ հետ գնվում է «Մալագայի» կողմից, որը արդեն հանդես էր գալիս Իսպանիայի առաջնությունում։ Լա Լիգայում անցկացրած երկու մրցաշրջանների ընթացքում հեղինակելով 25 գոլ՝ ֆուտբոլիստը ձեռք է բերվում Կազանի «Ռուբինի» կողմից, որը նրա տեղափոխության համար վճարում է վենեսուելացի ֆուտբոլիստների համար ռեկորդային համարվող՝ 10 մլն եվրո գումար։ Կուրբան Բերդիևի թիմում Սալոմոնը դառնում է հիմնական հարձակվող և մասնակցություն է ունենում Եվրոպայի լիգայի 1/4 եզրափակչին։ 2014 թվականի հունվարին ֆուտբոլիստը տեղափոխվում է սանկտպետերբուրգյան «Զենիթ», որի կազմում դառնում է Ռուսաստանի չեմպիոն և երկրի Սուպերգավաթի դափնեկիր։ Ռուսաստանի առաջնությանը լեգիոներների մասնակցության նոր սահմանափակումների ընդունումից հետո հարձակվողը համալրում է անգլիական Պրեմիեր Լիգայում հանդես եկող «Վեստ Բրոմվիչ Ալբիոն» ակումբի կազմը։

Վենեսուելայի ֆուտբոլի ազգային հավաքականի կազմում Ռոնդոնը մասնակցել է 57 հանդիպման և դարձել 18 գոլի հեղինակ։ Այս արդյունքով նա դարձել է Վենեսուելայի հավաքականի պատմության երրորդ ամենաարդյունավետ հարձակվողը։ Ամերիկայի գավաթի խաղարկության եռակի մասնակից (2011, 2015 և 2016 թվականներ)։

Կարիերա
-------

### Ակումբային

Ռոնդոնը «Արագուայի» կազմում (ձախից)
#### Վաղ տարիներ

Խոսե Սալոմոն Ռոնդոնը ծնվել է 1989 թվականի սեպտեմբերի 16-ին Վենեսուելայի մայրաքաղաք Կարակասում։ Նա իր ընտանիքի երկրորդ երեխան է։ Հայրը՝ Խոսե Ռաֆայել Ռոնդոնը քիմիայի ուսուցիչ էր, իսկ մայրը մինչև երեխաների ծնունդը զբաղվել է բժշկությամբ։ Սալոմոնն ունի մեկ մեծ եղբայր և մեկ կրտսեր քույր։ Պատանեկան տարիքից Ռոնդոնն զբաղվել է սպորտով՝ Վենեսուելայում առավել ժողովրդականություն վայելող բեյսբոլով, բասկետբոլով և ֆուտբոլով։ Այդ շրջանում ապագա ֆուտբոլիստը սիրում էր դիտել կատալոնական «Բարսելոնայի» խաղերը և իր հոր հետ այցելում էր մարզադաշտ տեղի «Կարակաս» ֆուտբոլային ակումբին երկրպագելու նպատակով։

Յոթ տարեկան հասակում Սալոմոնի ծնողները նրան տանում են տեղի «Սան Խոսե դե Կալասանս» ֆուտբոլային դպրոց, որտեղ նա մարզումների է հաճախում մինչև տասնհինգ տարեկան հասակը, իսկ դրանից հետո համալրում է Սան Անտոնիո դե լոս Ալտոս արվարձանի «Դեպորտիվո Գուլիմա» սիրողական ակումբի կազմը։ Ֆուտբոլի հետ զուգահեռ Ռոնդոնը զբաղվում էր նաև բասկետբոլով, որտեղ հասնում է որոշակի հաջողությունների և հրավեր է ստանում Վենեսուելայի բասկետբոլի պատանեկան հավաքականի կողմից։ Սակայն խորհրդակցելով հոր հետ՝ Սալոմոնը որոշում է շարունակել իր ֆուտբոլային կարիերան։

«Դեպորտիվո Գուլիմայի» կազմում մասնակցելով մեկ մրցաշրջանի՝ 2006 թվականին 16-ամյա Ռոդենը պրոֆեսիոնալ ֆուտբոլային պայմանագիր է կնքում «Արագուա» ֆուտբոլային ակումբի հետ։ Ֆուտբոլիստի խոսքերով՝ ինքը չի ընտրել իր հայրենի քաղաքի ֆուտբոլային ակումբներից որևէ մեկը այնտեղ տիրող քրեական լարված դրության պատճառով։

#### «Արագուա»

Վենեսուելայի առաջնությունում Ռոնդոնն իր նորամուտը նոր թիմի կազմում նշում է 2006 թվականի հոկտեմբերի 8-ին «Կարաբոբո» ֆուտբոլային ակումբի դեմ դերբի խաղում, որն ավարտվում է «Արագուայի» պարտությամբ (1:3)։ Առաջին գոլերը Արագուայի կազմում անցկացրած պաշտոնական խաղերում Ռոնդոնը հեղինակում է թիմ գալուց կես տարի անց՝ 2007 թվականի ապրիլի 8-ին. «Կարակասի» դեմ հանդիպման 58-րդ և 64-րդ րոպեներին Ռոնդոնի խփված գոլերի շնորհիվ «Արագուան» խույս է տալիս պարտությունից։ Ընդհանուր հաշվով 2006-07 մրցաշրջանում Ռոնդոնին հաջողվում է աչքի ընկնել 7 անգամ։

2007 թվականի սեպտեմբերի 9-ին Ռոնդոնը «Յարակույանոսի» դեմ խաղում նշում է իր նորամուտը Վենեսուելայի գավաթի խաղարկությունում։ «Արագուան» հաղթանակ է տանում խաղի ավելացված ժամանակում, իսկ Սալոմոնը մասնակցում է ամբողջ խաղին և 107-րդ րոպեին դառնում է գոլի հեղինակ։ Վենեսուելայի գավաթի խաղարկության ընդհանուր վիճակագրությամբ Ռոնդոնը մասնակցում է 9 հանդիպման և դառնում է 3 գոլի հեղինակ, իսկ իր ակումբը մրցաշրջանի ավարտին ճանաչվում է Գավաթի խաղարկության չեմպիոն։ Վենեսուելայի առաջնության 2007-08 մրցաշրջանում Ռոնդոնը մասնակցում է 28 հանդիպման և դառնում է 8 գոլի հեղինակ։ Առաջնության ընդհանուր արդյունքներով ֆուտբոլիստը ճանաչվում է տարվա լավագույն երիտասարդ ֆուտբոլիստ։ Հայրենիքում ունեցած իր հաջող ելույթների շնորհիվ Ռոնդենը գրավում է որոշ եվրոպական ակումբների ուշադրությունը։

#### «Լաս Պալմաս»

Ռոնդոնը իսպանական «Լաս Պալմասի» մարզաշապիկով
Ռոնդոնը «Լաս Պալմասի» կազմում
2008 թվականի ամռանը Սալոմոն Ռոնդոնը երեք տարվա պայմանագիր է կնքում Իսպանիայի առաջնության երկրորդ դիվիզիոնում հանդես եկող «Լաս Պալմասի» հետ՝ ևս մեկ մրցաշրջան երկարաձգելու հնարավորությամբ։ «Արագուան» վճռական ձևով դեմ էր Ռոնդոնի տեղափոխմանը, սակայն վենեսուելական ակումբը հայտնվում է իրավաբանական բարդ իրավիճակում. Ռոնդոնի իրավունքները պատկանում էին իր ծնողներին, այդ պատճառով էլ «Լաս Պալմասն» ստիպված չէր դիմել «Արագուային» ֆուտբոլիստին գնելու համար և Ռոնդոնի Արագուայի հետ ունեցած պայմանագիրը ընդհանրապես չուներ իրավաբանական ուժ, քանի որ կնքված էր ֆուտբոլիստի հոր կողմից նախքան նրա չափահասությունը։ Օգոստոսի 10-ին «Էստադիո դե Գրան Կանիրիայում» Ռոնդոնը ներկայացվում է երկրպագուներին, իսկ որոշ ժամանակ անց երիտասարդը թիմի ընկերական խաղերից մեկում նշում է իր նորամուտը նոր թիմի կազմում։ Այնուամենայնիվ օգոստոսի 27-ին Վենեսուելայի ֆուտբոլի ֆեդերացիան հրաժարվում է տալ ֆուտբոլիստի միջազգային տրանսֆերային քարտը «դեղձանիկներին»՝ այս քայլով ամբողջովին պաշտպանելով «Արագուային»։ «Լաս Պալմասը» վերանայում է այս իրավիճակը և դիմում է ՖԻՖԱ-յին տվյալ հարցին վերջնական լուծում տալու համար. սեպտեմբերի 17-ին դատարանը որոշում է կայացնում հօգուտ իսպանական ակումբի և սեպտեմբերի 29-ին «Լաս Պալմասը» ստանում է փաստաթղթերը, որոնք պետք է ֆուտբոլիստին թույլ տային հանդես գալ պաշտոնական մրցաշարերում։

Հարձակվողի նորամուտը նոր ակումբի կազմում կայանում է 2008 թվականի հոկտեմբերի 5-ին «Դեպորտիվո Ալավես» ակումբի դեմ խաղում, որում «Լաս Պալմասը» պարտվում է մրցակցին 1:2 հաշվով։ Նոր թիմի կազմում անցկացրած իր առաջին մրցաշրջանում Ռոնդոնը մասնակցում է 10 հանդիպման՝ հիմնականում փոխարինում կատարելով։ Սեգունդայի մրցաշարային աղյուսակում «Լաս Պալմասը» զբաղեցնում է 18-րդ հորիզոնականը և մեծ դժվարությամբ է խուսափում Իսպանիայի երրորդ դիվիզիոնում հայտնվելուց։

Հաջորդ մրցաշրջանը Ռոնդոնի համար դառնում է էլ ավելի հաջող։ Իր առաջին գոլերը Իսպանիայում ֆուտբոլիստը հեղինակում է 2009 թվականի սեպտեմբերի 2-ին՝ երկու անգամ աչքի ընկնելով Իսպանիայի գավաթի խաղարկության երկրորդ փուլի շրջանակներում կայացած «Կադիսի» դեմ խաղում։ Ռոնդոնը դառնում է ամենաերիտասարդ արտասահմանցի ֆուտբոլիստը, որին հաջողվում է «Լաս Պալմասի» կազմում դառնալ գոլի հեղինակ. այդ պահին ֆուտբոլիստը 19 տարեկան, 11 ամսական և 22 օրական էր։ Իսպանիայի գավաթի խաղարկության հաջորդ խաղում «Լաս Պլամասը» 1:2 հաշվով պարտություն է կրում «Ռեկրատիվոյից». «Լաս Պալմասն» այդ խաղը անցկացնում էր առանց Ռոնդոնի, ով ակումբի մոտակա խաղերից ազատվել էր աշխարհի երիտասարդական առաջնությանը մասնակցելու նպատակով։ Սեգունդայում Ռոնդոնը հեղինակում է իր առաջին գոլերը 2010 թվականի հունվարի 3-ին կայացած «Էլչեի» դեմ խաղում՝ նորից դառնալով երկու անգամ գոլի հեղինակ։ Մինչև առաջնության ավարտը ֆուտբոլիստին հաջողվում է դառնալ 8 գոլի հեղինակ, իսկ ակումբն այս անգամ արդեն զբաղեցնում է 17-րդ հորիզոնականը։ Ռոնդոնի հաջող խաղը մրցաշրջանի երկրորդ մասում հետաքրքրություն էր առաջացրել «Մալագա» ակումբի տնօրինության մոտ։ Ակումբն այդ պահին հանդես էր գալիս Լա Լիգայում։

#### «Մալագա»

Խոսե Սալոմոնը «Մալագայի» կազմում
2010 թվականի հուլիսի 19-ին Ռոնդոնը դառնում է «Մալագայի» ֆուտբոլիստ։ Գործարքի արժեքը կազմում է 3,5 մլն եվրո։ Նոր ակումբի կազմում հարձակվողը նշում է իր նորամուտը 2010 թվական օգոստոսի 28-ին՝ Իսպանիայի առաջնության առաջին տուրում կայացած «Վալենսիայի» դեմ խաղի ժամանակ փոխարինում կատարելով և խաղադաշտ մտնելով։ Ռոնդոնն իր առաջին գոլը հեղինակում է երկու ամիս անց՝ 2010 թվականի սեպտեմբերի 19-ին՝ «Սևիլյայի» դեմ կայացած խաղում, որը ավարտվում է «Մալագայի»՝ 1:2 հաշվով պարտությամբ։ Հոկտեմբերի 30-ին ֆուտբոլիստը վնասվածք է ստանում (աջ ազդրի չորսգլխանի մկանի վնասվածք), որի հետևանքով բաց է թողնում թիմի առաջիկա չորս հանդիպումները և կարողանում է վերադառնալ խաղադաշտ միայն նոյեմբերի 28-ին։ 2010 թվականի դեկտեմբերի 22-ին Ռոնդոնը Իսպանիայի գավաթի խաղարկության 1/8 եզրափակչի առաջին խաղերի շրջանակներում կայացած «Սևիլյայի» դեմ հանդիպման ժամանակ դառնում է դուբլի հեղինակ։ Չնայած դրան «Մալագան» պարտություն է կրում և՛ այդ խաղում, և՛ պատասխան խաղում՝ դուրս մնալով երկրի գավաթի համար հետագա պայքարից։ 2011 թվականի մայիսի 1-ին Ռոնդոնը «Հերկուլեսի» դեմ տնային հանդիպման ժամանակ գոլ է հեղինակում, որը դառնում է «Մալագայի» պատմության մեջ պաշտոնական խաղերում խփված 1000-րդ գոլը։ Անձամբ ֆուտբոլիստի համար այդ գոլը առաջնությունում դառնում է 13-րդը, ինչի շնորհիվ նա սահմանում է նոր ռեկորդ Իսպանիայի առաջնության մեկ մրցաշրջանում վենեսուելացի ֆուտբոլիստների կողմից հեղինակված առավելագույն գոլերի քանակով (մինչև Ռոնդոնը այդ ռեկորդը պատկանում էր Խուան Արանգոյին, ով 2007/2008 մրցաշրջանի ընթացքում կարողացել էր գրավել իսպանական ակումբի մրցակիցների դարպասները 12 անգամ)։ 2010-11 մրցաշրջանում Ռոնդոնը «Մալագայի» կազմում մասնակցում է առաջնության 30 և Իսպանիայի գավաթի խաղարկության երկու հանդիպումների։ Առաջնությունում ֆուտբոլիստը դարձել էր 14 գոլի հեղինակ, իսկ գավաթի խաղարկությունում՝ 2: Մրցաշրջանի արդյունքներով ակումբն զբաղեցնում է 11-րդ հորիզոնականը առաջնությունում, իսկ Ռոնդոնը ճանաչվում է լավագույն հարձակվող՝ եզրափակելով Լա Լիգայի 10 լավագույն ռմբարկուների ցանկը։

2011-2012 մրցաշրջանը Սալոմոնն սկսում է պահեստայինների նստարանին, քանի որ ուղղակի սիտպված էր իր տեղը զիջել այնպիսի ֆուտբոլիստների, ինչպիսիք են Ռուդ վան Նիստելռոյը և Սանտի Կասորլան։ Այդ երկու ֆուտբոլիստները «Մալագայի» նոր ձեռքբերումներ էին։ Հարցազրույցներից մեկում ֆուտբոլիստը ասում է, որ այդպիսի ֆուտբոլիստների հետ խաղալը իրեն տալիս է շատ կարևոր փորձ։ Մի քանի ամիս անց Սալոմոնին հաջողվում է թիմի հիմնական կազմում փոխարինել կարիերայի ավարտին մոտ Նիստերլոյին, ով ստացել էլ ծնկի ծանր վնասվածք։ Նոր մրցաշրջանում Ռոնդոնը իր առաջին գոլը հեղինակում է 2011 թվականի հոկտեմբերի 30-ին Իսպանիայի առաջնության 11-րդ տուրի շրջանակներում կայացած «Էսպանյոլի» դեմ խաղում. Ռոնդոնը խաղի 5-րդ րոպեին ճշգրիտ հարվածով բացում է հանդիպման հաշիվը։ Մինչև մրցաշրջանի վերջը Ռոնդոնին հաջողվում է ևս 10 գնդակ հեղինակել, որոնց թվում էր նաև «Բարսելոնայի» դեմ խաղում խփված գնդակը։ Այդ մրցաշրջանում նույնպես Ռոնդոնը ճանաչվում է թիմի լավագույն ռմբարկու։

#### «Ռուբին»

Ռոնդոնը «Ռուբինի» կազմում՝ Եվրոպայի լիգայի շրջանակներում կայացող «Լևանտեի» դեմ խաղից առաջ
2012 թվականի օգոստոսի 5-ին Ռոնդոնը լքում է «Մալագան» և չորս տարի ժամկետով պայմանագիր կնքում Կազանի «Ռուբինի» հետ։ Գործարքի արժեքը կազմում է 10 մլն եվրո, ինչը Ռոնդոնին դարձնում է վենեսուելական ֆուտբոլի պատմության ամենաթանկ ֆուտբոլիստը։

Նոր թիմի կազմում Ռոնդոնը կատարում է իր նորամուտը 2012 թվականի օգոստոսի 12-ին մոսկովյան «Դինամոյի» դեմ կայացած խաղում։ Ֆուտբոլիստի խոսքերով՝ ինքը շուտ է հարմարվել թիմին։ «Ռուբինի» կազմում իր առաջին գոլը նա հեղինակում է «Տերեկի» դեմ սեպտեմբերի 1-ին կայացած տնային հանդիպման ժամանակ։ Ռոնդոնը հաջողությամբ է իրեն ներկայացնում Եվրոպայի լիգայի խմբային փուլում. խմբային փուլի 6 խաղերում ֆուտբոլիստը դառնում է 4 գոլի հեղինակ, որոնցից երկուսը հեղինակում է Միլանի «Ինտերի» դեմ խաղում։ Մրցաշրջանի ընթացքում ֆուտբոլիստը վերջնականապես հաստատվում է թիմի հիմնական կազմում։ 2013 թվականի ապրիլին Ռոնդոնը մասնակցում է Եվրոպայի Լիգայի քառորդ եզրափակչի շրջանակներում կայացած Լոնդոնի «Չելսիի» դեմ խաղին։ Գրավել անգլիական ակումբի դարպասը Ռոնդոնին չի հաջողվում, իսկ Կուրբան Բերդիևի թիմը համառ պայքարում զիջում է մրցանակի ապագա դափնեկրին։ Ռուսաստանի առաջնությունում «Ռուբինը» զբաղեցնում է 6-րդ հորիզոնականը։ Ռոնդոնն իր հեղինակած 7 գոլերով դառնում է թիմի երկրորդ լավագույն ռմբարկուն։

Նոր մրցաշրջանում Ռոնդոնը պահպանում է թիմի հիմնական կազմի հարձակվողի իր կարգավիճակը, առանց փոխարինման մասնակցում է 9 խաղի անընդմեջ և հեղինակում է 5 գոլ, այդ թվում նաև «Ուրալի» դարպասը հեղինակված հետ-տրիկը։ Եվրոպայի լիգայում «Ռուբինը» հաջողությամբ հաղթահարում է որակավորման փուլերը և դուրս է գալիս Լիգայի խմբային փուլ։ Վենեսուելացին մասնակցություն է ունենում խմբային փուլի խաղերից 5-ին և դառնում է 4 գոլի հեղինակ։ 2013 թվականի սեպտեմբերի 22-ին «Տոմի» դեմ խաղում Ռոնդոնը ստանում ծանր վնասվածք (ձախ ոտնաթաթի հինգերորդ ոսկորի կոտրվածք) և չի կարողանում դուրս գալ խաղադաշտ շուրջ երկու ամիս։ Ռոնդոնը վերադառնում է միայն նոյեմբերի 28-ին Եվրոպայի լիգայի շրջանակներում կայացած «Մարիբորի» դեմ խաղում։ Ձմեռային շրջանում «Ռուբինը» նահանջում է մի քանի հորիզոնականով և զբաղեցնում է արդեն 11-րդ հորիզոնականը առաջնությունում, սակայն որոշ ժամանակ անց նրանց հաջողվում է ետ բերել կորցրածը և նաև վաստակել Եվրոպայի լիգայի փլեյ օֆֆ փուլին մասնակցելու իրավունք։ Խմբային փուլում Ռոնդոնը, մասնակցելով երեք խաղի, աչքի է ընկնում երկու գոլով։

#### «Զենիթ»

Ռոնդոնը «Զենիթի» կազմում
2014 թվականի հունվարի 31-ին Սալոմոն Ռոնդոնը, կնքելով 4,5 տարով պայմանագիր, համալրում է սանկտպետերբուրգյան «Զենիթի» կազմը։ Գործարքի արժեքը կազմում է 18 մլն եվրո, որը ներառում էր ֆուտբոլիստի գործակալի վարձը և կնքման բոնուսը։ Ռոնդոնն իր նորամուտը «Զենիթի» կազմում նշում է 2014 թվականի փետրվարի 25-ին Չեմպիոնների Լիգայի 1/8 եզրափակչի շրջանակներում կայացած «Դորտմունդի Բորուսիայի» դեմ խաղում։ Ռոնդոնը սկսում է խաղը մեկնարկային կազմի հետ և հանդիպման 58-րդ րոպեին նրա հարվածից հետո գնդակի դիպչում է դարպասաձողին և հետ թռչում, ինչից հետո Օլեգ Շատովը գրավում է մրցակցի դարպասը։ Նույն թվականի մարտի 19-ին կայացած «Բորուսիայի» դեմ պատասխան խաղում Ռոնդոնը խփում է իր առաջին գոլը «Զենիթի» կազմում. հանդիպման 73-րդ րոպեին կատարված ճշգրիտ հարվածով նա գրավում է Ռոման Վանդենֆեյլերի պաշտպանած դարպասը։ «Զենիթը» այդ խաղում 2:1 հաշվով հաղթանակ է տանում, սակայն երկու խաղերի ընդհանուր հաշվով մյուս փուլ է անցնում գերմանական ակումբը։ 2014 թվականի մարտին նշանակված «Զենիթի» նոր մարզիչ Անդրե Վիլաշ Բոաշը կարողանում է ճիշտ ձևով օգտագործել Ռոնդոնի հնարավորությունները թիմի խաղերում։ Մրցաշրջանի մնացած մասում Սալոմոնը Ռուսաստանի առաջնությունում ցուցադրում է բարձր արդյունավետություն՝ 10 խաղում խփելով 7 գոլ։ 7 գոլերից 3-ը ֆուտբոլիստը հեղինակում է իր նախկին թիմի՝ «Ռուբինի» դեմ կայացած խաղում՝ խաղադաշտ դուրս գալով հանդիպման 66-րդ րոպեին։ Վենեսուելացու հրաշալի մարզավիճակը, որը գումարվել էր նրա հարձակման մեջ ունեցած ունիվերսալության կարողությանը, թույլ էր տալիս իրեն առաջնության վերջնամասում «Զենիթի» հիմնական կազմից բառացիորեն դուրս մղել Ալեքսանդր Կերժակովին։ «Զենիթը» մրցաշրջանի արդյունքներով զբաղեցնում է երկրորդ հորիզոնականը, իսկ Ռոնդոնը, թիմի կազմում մասնակցելով ընդամենը 10 հանդիպման, դառնում է թիմի երրորդ լավագույն ռմբարկուն առաջնությունում։

2014-15 մրցաշրջանի սկիզբը Սալոմոնի և իր թիմակից Հալկի համար դառնում է շատ արդյունավետ. Ռուսաստանի առաջնության առաջին երեք խաղերում նրանք «գոլ+փոխանցում» կարգով վաստակում են 11 միավոր։ 2014 թվականի օգոստոսի 6-ին վենեսուելացին կիպրոսյան ԱԵԼ-ի դարպասը գոլ է հեղինակում, որը դառնում է «Զենիթի» 200-րդ գոլը եվրոգավաթային մրցաշարերում, իսկ սեպտեմբերի 20-ին «Ռոստովի» դեմ խաղում խփված երեք գնդակներից առաջինը դառնում է «Զենիթի» պատմության մեջ լեգեոներների խփած 300-րդ գոլը։ Սեպտեմբերի արդյունքներով Ռոնդոնն ստանում է «Ամսվա լավագույն ֆուտբոլիստ» մրցանակը։ Դրանից հետո նրա մոտ անկում է նկատվում, և մինչև օրացույցային տարվա վերջը նրան հաջողվում է հեղինակել ընդամենը մեկ գոլ, որը Չեմպիոնների լիգայի շրջանակներում կայացած «Բայերի» դեմ հանդիպման ժամանակ խփված գոլն էր։ Խմբային փուլի արդյունքներով «Զենիթը» զբաղեցնում է երրորդ հորիզոնականը և հայտնվում է Եվրոպայի Լիգայի 1/16 եզրափակչում։

Ձմեռային ընդմիջումից հետո Ռոնդոնը կրկին կարողանում է լավ մարզավիճակ ձեռք բերել և «Զենիթի» կազմում դառնալ ընկերական խաղերի լավագույն ռմբարկու։ Նոր տարում Սալոմոնը հեղինակում է իր պաշտոնական առաջին գոլերը փետրվարի 26-ին՝ Եվրոպայի Լիգայի 1/16 եզրափակչի շրջանակներում կայացած նիդերլանդյան ՊՍՎ-ի դարպասը դուբլ հեղինակելով։ Այդ մրցաշրջանում «Զենիթը» հասնում է մինչև Եվրոպայի լիգայի քառորդ եզրափակիչ, որտեղ Ռոնդոնը խփում է իր երրորդ գոլը այդ մրցաշարում և դառնում է առաջին վենեսուելացին, ում հաջողվում է դառնալ գոլի հեղինակ եվրոպական գավաթային մրցաշարերի այս փոլում։ Բացի դրանից այդ գոլի շնորհիվ Ռոնդոնն ընդգրկվում է ռուսական ակումբների եվրագավաթային լավագույն ռմբարկուների քառյակում։ Ռուսաստանի առաջնությունում հարձակվողը աչքի է ընկնում ձմեռային ընդմիջումից հետո հեղինակած 6 գոլերով, որոնց շնորհիվ ֆուտբոլիստը մրցաշրջանի ավարտին առաջնության լավագույն ռմբարկուների շարքում զբաղեցնում է երկրորդ հորիզոնականը՝ իրենից առաջ թողնելով միայն իր թիմակից Հալկին։ «Զենիթի» կազմում Ռոնդոնը դառնում է Ռուսաստանի չեմպիոն։ 2015 թվականի ամռանը մամուլում տարածվում է ինֆորմացիա այն մասին, որ ֆուտբոլիստի հաջող ելույթների և Վենեսուելայի հավաքականի կազմում ցուցադրած խաղերի շնորհիվ նրանով սկսել են հետաքրքրվել մի շարք եվրոպական ակումբներ, ինչպիսիք են «Լիվերպուլը», «Ատլետիկոն» և Ռոման։ Ռոնդոնի՝ թիմը լքելու հավանականությունն առաջացել է կապված Ռուսաստանում լեգեոններների հետ կապված նոր կանոնի ընդունման պատճառով։

Հուլիսի 12-ին Ռոնդոնը «Զենիթի» հետ միասին դառնում է 2015 թվականի Ռուսաստանի սուպերգավաթի դափնեկիրը։ Եզրափակչում Ռոնդոնը խաղին միանում է միայն 64-րդ րոպեին, իսկ ակումբը 11 մետրանոց հարվածաշարի արդյունքում հաղթանակ է տանում «Լոկոմոտիվի» նկատմամբ և դառնում հաղթող։ 2015 թվականի հուլիսի 19-ին Ռուսաստանի առաջնության 2015-16 մրցաշրջանի առաջին տուրի շրջանակներում կայացած մոսկովյան «Դինամոյի» դեմ խաղը դառնում է Ռոնդոնի համար վերջինը «Զենիթի» կազմում։ Հաջորդ երկու տուրերում հարձակվողը մնում է պահեստայինների նստարանին, իսկ հետո լքում է ռուսական ակումբը։

#### «Վեստ Բրոմվիչ Ալբիոն»

Ռոնդոնը «Վեստ Բրոմվիչ Ալբիոնի» կազմում
2015 թվականի օգոստոսի 10-ին Ռոնդոնը չորս տարով պայմանագիր է կնքում անգլիական «Վեստ Բրոմվիչ Ալբիոնի» հետ։ Գործարքի արժեքը կազմում է շուրջ 12 մլն ֆունտ, ինչը վենեսուելացուն դարձնում է ամենաթանկ ֆուտբոլիստն իր նոր ակումբի պատմության մեջ։ Անգլիական ակումբի մարզչի՝ Տոնի Պյուլիսի խոսքերով՝ մինչև Ռոնդոնին գնելը ինքը խոսել էր ֆուտբոլիստի նախկին մարզիչների, մասնավորապես՝ Մանուել Պելեգրինիի և Անդրե Վիլաշ Բոաշի հետ, որոնք էլ խորհուրդ էին տվել գնել նրան։ Անգլիայի Պրեմիեր Լիգայում Ռոնդոնը նշում է իր նորամուտը 2015 թվականի օգոստոսի 15-ին՝ փոխարինման դուրս գալով «Ուոտֆորդի» դեմ խաղի 62-րդ րոպեին։ Անգլիայի առաջնությունում հարձակվողն իր առաջին գոլը խփում է օգոստոսի 29-ին` ընդդեմ «Սթոք Սիթիի» խաղում։ Դեկտեմբերի 19-ին «Բորնմութի» դեմ խաղում Ռոնդոնը մրցակից Դեն Գոսլինգի դեմքին գլխով հարվածելու համար արժանանում է կարմիր քարտի և հեռացվում խաղադաշտից։ Այդ քարտին հետևում է նրա որակազրկումը և ակումբի կողմից կատարված տուգանքը։ Ավելի ուժեղ լիգա տեղափոխվելը և նոր թիմի մարտավարությանն անսովոր լինելը հուսախաբ են անում Ռոնդոնին, ով նաև ուներ արդյունավետության խնդիր։ Այնուամենայնիվ Ռոնդոնը ժամանակի հետ սովորում է իր նոր թիմին, կարողանում է հաղթահարել թիմի ներսում Սեյդո Բերահինոյի, Ռիկի Լամբերտի և Վիկտոր Անիչեբեի հետ առաջացած պայքարը և ավարտել մրցաշրջանը 34 խաղերում հեղինակված 9 գոլերով։ Ռոնդոնի գոլերը շատ մեծ կարևորություն են ունեցել ակումբի խաղերում։ «Վեստ Բրոմվիչը» ավարտում է մրցաշրջանը 14-րդ հորիզոնականում։

2016-17 մրցաշրջանը Ռոնդոնը սկսում է ԱՊԼ-ի առաջին տուրի շրջանակներում կայացած «Քրիսթալ Փելասի» դեմ խաղի միակ և հաղթական գոլը հեղինակելով։

Կարիերան հավաքականում
---------------------

2008 թվականի փետրվարի 3-ին Հայիթիի հավաքականի դեմ կայացած ընկերական խաղում Ռոնդոնը 18 տարեկան հասակում դուրս է գալիս խաղադաշտ երկրի ազգային հավաքական կազմում։ Նույն տարվա մարտի 23-ին Սալվադորի ազգային հավաքականի դեմ կայացած ընկերական խաղում Ռոնդոնը հեղինակում է իր առաջին գնդակը հօգուտ ազգային հավաքականի։

2009 թվականին Վենեսուելայի երիտասարդական հավաքականի կազմում Սալոմոնը մասնակցություն է ունենում Եգիպտոսում ընթացող աշխարհի առաջնությանը։ Մրցաշարի խմբային փուլում Ռոնդոնը մասնակցում է Նիգերիայի և Թայիթիի երիտասարդական հավաքականների դեմ խաղերին։ Թայիթիի դեմ խաղում Սալոմոնին հաջողվում է հետ-տրիկ ձևակերպել, իսկ խաղն ավարտվում է 8:0 հաշվով։ Վենեսուելան դուրս է գալիս մրցաշարի 1/8 եզրափակիչ, որտեղ ԱՄԷ-ի երիտասարդական հավաքականի դեմ խաղում Սալոմոնի ջանքերով թիմը 12-րդ րոպեին բացում է խաղի հանդիպման հաշիվը, սակայն 22-րդ և 83-րդ րոպեներին ԱՄԷ-ի կողմից խփված գնդակները դուրս են թողնում ակումբին հետագա պայքարից։ Երեք խաղերում հեղինակած չորս գնդակներով Ռոնդոնը դառնում է առաջնության երրորդ լավագույն ռմբարկուն։ 2009 թվականի հոկտեմբերի 14-ին Սալոմոնը 2010 թվականի աշխարհի առաջնության որակավորման մրցաշարում մասնակցություն է ունենում Բրազիլիայի ազգային հավաքականի դեմ խաղին։ Խաղն ավարտվում է գոլազուրկ ոչ-ոքիով, իսկ Ռոնդոնը մասնակցում է խաղի շատ փոքր մասի։

2011 թվականին Սալոմոնը ընդգրկվում է Արգենտինայում կայանալիք Ամերիկայի գավաթի խաղարկության համար կազմվող հայտացուցակում։ Խմբային փուլում Ռոնդոնը մասնակցում է Բրազիլիայի, Էկվադորի և Պարագվայի դեմ տեղի ունեցած խաղերին։ Պարագվայցիների դեմ խաղի 6-րդ րոպեին Ռոնդոնը բացում է հանդիպման հաշիվը, իսկ 90-րդ րոպեին դառնում է գոլային փոխանցման հեղինակ։ Քառորդ եզրափակչում Վենեսուելան հաղթանակ է տանում Չիլիի ազգային հավաքականի դեմ խաղում, սակայն կիսաեզրափակչում նրանք խաղավերջյան 11 մետրանոց հարվածաշարում զիջում են Պարագվայի ազգային հավաքականին. Ռոնդոնը մասնակցում է այդ խաղի 120 րոպեներին էլ։ Երրորդ տեղի համար ընթացող՝ Պերուի ազգային հավաքականի դեմ պայքարում վենեսուելացիները կրում են 1:4 հաշվով պարտություն, իսկ 61-րդ րոպեին խաղադաշտ մտած Ռոնդոնը չի կարողանում ինչ-որ կերպ հանել իր հավաքականին դժվարին իրավիճակից։

2014 թվականի աշխարհի առաջնության ընտրական փուլում Ռոնդոնը, լինելով թիմի հիմնական կազմի հարձակվողը, հրավիրվում է հավաքական։ Նա մասնակցություն է ունենում 12 խաղերի և դառնում է 4 գոլի հեղինակ։ 2014 թվականի աշխարհի առաջնության որակավորման արդյունքում Վենեսուելան 10 հավաքականների մեջ զբաղեցնում է 6-րդ հորիզոնականը և չի կարողանում դուրս գալ մրցության եզրափակիչ փուլ։ 2014 թվականի սեպտեմբերի 9-ին Ռոնդոնը մասնակցություն է ունենում Ճապոնիայի ազգային հավաքականի դեմ կայացած ընկերական խաղին, որը ավարտվում է 2:2 հաշվով։ Պարզվում է, որ հարձակվողը չուներ խաղադաշտ դուրս գալու այդ իրավունքը, քանի որ նախորդ ընկերական խաղում արժանացել էր կարմիր քարտի։ Արդյունքում Վենեսուելայի նկատմամբ հաշվվում է տեխնիկական պարտություն։

2015 թվականին Սալոմոնը մասնակցություն է ունենում Չիլիում ընթացող Ամերիկայի գավաթի խաղարկությանը։ Մրցաշարի շրջանակներում հարձակվողը մասնակցություն է ունենում խմբային փուլի բոլոր խաղերին ընդդեմ Կոլումբիայի, Պերուի և Բրազիլիայի ազգային հավաքականների։ Կոլումբիայի ազգային հավաքականի դեմ խաղում հարձակվողը գոլի հեղինակ է դառնում հանդիպման 60-րդ րոպեին, ինչի շնորհիվ ակումբը հաղթանակ է տանում այդ խաղում։ Մյուս երկու խաղերում Վենեսուելայի ազգային հավաքականը պարտություններ է կրում և դուրս մնում հետագա պայքարից։

2016 թվականին Ռոնդոնը կրկին ընդգրկվում է Ամերիկայի գավաթի խաղարկության համար կազմված հայտացուցակում։ Մրցաշարի խմբային փուլի առաջին խաղը Ռոնդոնի համար դառնում է 50-րդը միջազգային մակարդակում։ Վենեսուելան դուրս է գալիս առաջնության քառորդ եզրափակիչ, որտեղ ջախջախիչ պարտություն է կրում Արգենտինայի հավաքականի դեմ խաղում։ Ռոնդոնը մասնակցություն է ունենում իր հավաքականի բոլոր չորս խաղերին և դառնում է երկու գոլի հեղինակ՝ գրավելով Ուրուգվայի և Արգենտինայի ազգային հավաքականների դարպասները։

Խաղաոճ
------

Ռոնդոնը բարձրահասակ և ատլետիկ ֆուտբոլիստ է, որն իրեն լավագույնս դրսևորում է գնդակի համար ընթացող պայքարում և տուգանային հրապարակում կազմավորվող գրոհներին։ Ֆուտբոլիստը լավ է խաղում գլխով, ֆիզիկական ուժը թույլ է տալիս «ձերբազատվել» պաշտպաններից և կենտրոնանալ գնդակի վրա։ Ռոնդոնի մյուս ուժեղ կողմը համարվում է թիմակիցների համար շատ արագ և արդյունավետ բացվելու կարողությունը։ Իսկ ընդհանուր առմամբ ֆուտբոլիստն ունի լավ արագություն, տեխնիկա և համաձայնեցվածություն։ Այն պահից, երբ Ռոնդոնը հայտնվում է Իսպանիայում, իր խոսքերով՝ իրենց սկսում էին համեմատել Պատրիկ Կլյուվերտի հետ, ով ուներ նմանատիպ խաղաոճ։ Վենեսուելացու թերություններից են խաղային կայունության բացակայությունն ու ոչ բարձր դիմացկունությունը։

Ֆուտբոլից դուրս
---------------

Սալոմոն Ռոնդոնը ամուսնացած է, նրա կնոջ անունը Վալերիա է։ Ռոնդոնը ունի երկու երեխա. դուստրը՝ Ռաֆաելան, ծնվել է 2014 թվականի օգոստոսի 1-ին, իսկ որդին՝ Ռոդրիգոն, ով մեծ է իր քրոջից երեք տարով։

Ռոնդոնի սիրելի ֆուտբոլիստն է բրազիլացի Ռոնալդոն։ Սպորտի ուրիշ տեսակներից Ռոնդոնը սիրում և զբաղվում է բոքսով և բասկետբոլով։ Ռոնդոնի սիրելի թիվը 23-ն է, որը վերցված է եղել ի պատիվ Մայքլ Ջորդանի, ով էլ հանդիսանում էր Սալոմոնի կուռքը պատանի տարիքում։

Ազատ ժամանակ ֆուտբոլիստը սիրում է զբաղվել ընթերցանությամբ, խաղալ Nintendo-ով և զբոսնել իր շան հետ։ Սիրելի երգի ժանրը ռեփն է, սիրելի ռեփերը՝ 50 Cent-ը։ Սիրելի ֆիլմը «Գլադիատորն» է։ Ուտելիքի մեջ նախընտրում է վենեսուելական խոհանոցը։

Ձեռքբերումներ
-------------

**Ակումբային**
**Վենեսուելա «Արագուա»**

* Վենեսուելայի գավաթի դափնեկիր – 2007-08

**Ռուսաստան «Զենիթ»**

* Ռուսաստանի չեմպիոն – 2014-15
* Ռուսաստանի սուպերգավաթի դափնեկիր – 2015

**Անձնական**

* Վենեսուելայի առաջնության տարվա լավագույն երիտասարդ ֆուտբոլիստ – 2008
* Ռուսաստանի առաջնության ամսվա լավագույն ֆուտբոլիստ – սեպտեմբեր, 2014
* Ընդգրկվել է Ռուսաստանի առաջնության լավագույն 33 ֆուտբոլիստների ցանկում – 2-րդ հորիզոնական, 2015

Ելույթների վիճակագրություն
--------------------------

### Ակումբային վիճակագրություն

*2016 թվականին հոկտեմբերի 14*-ի դրությամբ

| Ելույթներ | Լիգա | Երկրի գավաթ | Լիգայի գավաթ | Եվրագավաթներ | Սուպերգավաթ | Ընդհանուր |
| --- | --- | --- | --- | --- | --- | --- |
| Ակումբ | Լիգա | Մրցաշրջան | Խաղեր | Գոլեր | Խաղեր | Գոլեր | Խաղեր | Գոլեր | Խաղեր | Խաղեր | Խաղեր | Գոլեր | Խաղեր | Գոլեր
 |
| **Վենեսուելա Արագուա** | Վենեսուելայի առաջնություն
 | 2006/07 | 21 | 7 | 0 | 0 | — | — | — | 21 | 7 |
| 2007/08 | 28 | 8 | 9 | 3 | — | — | — | 37 | 11 |
| **Ընդհանուր** | 49 | 15 | 9 | 3 | — | — | — | 58 | 18 |
|
| **Իսպանիա Լաս Պալմաս** | Սեգունդա | 2008/09 | 10 | 0 | 0 | 0 | — | — | — | 10 | 0 |
| 2009/10 | 36 | 10 | 1 | 2 | — | — | — | 37 | 12 |
| **Ընդհանուր** | 46 | 10 | 1 | 2 | — | — | — | 47 | 12 |
|
| **Իսպանիա Մալագա** | Պրիմերա | 2010/11 | 30 | 14 | 2 | 2 | — | — | — | 32 | 16 |
| 2011/12 | 37 | 11 | 3 | 0 | — | — | — | 40 | 11 |
| **Ընդհանուր** | 67 | 25 | 5 | 2 | — | — | — | 72 | 27 |
|
| **Ռուսաստան Ռուբին** | Պրեմիեր լիգա | 2012/13 | 25 | 7 | 0 | 0 | — | 12 | 5 | — | 37 | 12 |
| 2013/14 | 11 | 6 | 0 | 0 | — | 8 | 6 | — | 19 | 12 |
| **Ընդհանուր** | 36 | 13 | 0 | 0 | — | 20 | 11 | — | 56 | 24 |
|
| **Ռուսաստան Զենիթ** | Պրեմիեր լիգա | 2013/14 | 10 | 7 | 0 | 0 | — | 2 | 1 | — | 12 | 8 |
| 2014/15 | 26 | 13 | 2 | 1 | — | 16 | 6 | — | 44 | 20 |
| 2015/16 | 1 | 0 | 0 | 0 | — | 0 | 0 | 1 | 0 | 2 | 0 |
| **Ընդհանուր** | 37 | 20 | 2 | 1 | — | 18 | 7 | 1 | 0 | 58 | 28 |
|
| **Անգլիա Վեստ Բրոմվիչ Ալբիոն** | Պրեմիեր Լիգա | 2015/16 | 34 | 9 | 6 | 1 | 0 | 0 | — | — | 40 | 10 |
| 2016/17 | 7 | 3 | 0 | 0 | 1 | 0 | — | — | 8 | 3 |
| **Ընդհանուր** | 41 | 12 | 6 | 1 | 1 | 0 | — | — | 48 | 13 |
|
| Ամբողջ կարիերա | 276 | 95 | 23 | 9 | 1 | 0 | 38 | 18 | 1 | 0 | 339 | 122 |

### Գոլերը Վենեսուելայի հավաքականում

| # | Ամսաթիվ | Վայր | Հակառակորդ | Հաշիվ | Արդյունք | Մրցություն |
| --- | --- | --- | --- | --- | --- | --- |
| 1. | 23 մարտի, 2008 | Խոսե Անտոնիո Անսոատեգի, Պուերտո լա Կրուս, Վենեսուելա | ՍալվադորՍալվադոր | **1**:0 | **1**:0 | Ընկերական խաղ |
| 2. | 11 փետրվարի, 2009 | Մոնումենտալ, դե Մատուրին, Մատուրին, Վենեսուելա | ԳվատեմալաԳվատեմալա | **2**:1 | **2**:1 | Ընկերական խաղ |
| 3. | 9 փետրվարի, 2011 | Խոսե Անտոնիո Անսոատեգի, Պուերտո լա Կրուս, Վենեսուելա | Կոստա ՌիկաԿոստա Ռիկա | **1**:1 | **2**:2 | Ընկերական խաղ |
| 4. | 9 փետրվարի, 2011 | Խոսե Անտոնիո Անսոատեգի, Պուերտո լա Կրուս, Վենեսուելա | Կոստա ՌիկաԿոստա Ռիկա | **2**:2 | **2**:2 | Ընկերական խաղ |
| 5. | 13 հուլիսի, 2011 | Պադրե Էռնեստո Մարտեարենա, Սալտա, Արգենտինա | Պարագվայ Պարագվայ | 0:**1** | 3:**3** | Ամերիկայի գավաթ 2011 |
| 6. | 23 մայիսի, 2012 | Պոլիդեպորտիվո Կաչամայ, Սյուդադ Գուայանա, Վենեսուելա | ՄոլդովաՄոլդովա | **2**:0 | **4**:0 | Ընկերական խաղ |
| 7. | 23 մայիսի, 2012 | Պոլիդեպորտիվո Կաչամայ, Սյուդադ Գուայանա, Վենեսուելա | ՄոլդովաՄոլդովա | **4**:0 | **4**:0 | Ընկերական խաղ |
| 8. | 2 հունիսի, 2012 | Սենտենարիո, Մոնտեվիդեո, Ուրուգվայ | ՈւրուգվայՈւրուգվայ | **1**:1 | **1**:1 | ԱԱ-2014 որակավորման փուլ |
| 9. | 11 սեպտեմբերի, 2012 | Դեֆենսորես դել Չակո, Ասունսյոն, Պարագվայ | Պարագվայ Պարագվայ | **1**:0 | **2**:0 | ԱԱ-2014 որակավորման փուլ |
| 10. | 11 սեպտեմբերի, 2012 | Դեֆենսորես դել Չակո, Ասունսյոն, Պարագվայ | Պարագվայ Պարագվայ | **2**:0 | **2**:0 | ԱԱ-2014 որակավորման փուլ |
| 11. | 26 մարտի, 2013 | Պոլիդեպորտիվո Կաչամայ, Սյուդադ Գուայանա, Վենեսուելա | ԿոլումբիաԿոլումբիա | **1**:0 | **1**:0 | ԱԱ-2014 որակավորման փուլ |
| 12. | 10 սեպտեմբերի, 2013 | Խոսե Անտոնիո Անսոատեգի, Պուերտո լա Կրուս, Վենեսուելա | ՊերուՊերու | **1**:0 | 3:2 | ԱԱ-2014 որակավորման փուլ |
| 13. | 15 հունիսի, 2015 | Էլ Տենենտե, Ռանկագուա, Չիլի | ԿոլումբիաԿոլումբիա | 0:**1** | 0:1 | Ամերիկայի գավաթ 2015 |
| 14. | 8 սեպտեմբերի, 2015 | Խոսե Անտոնիո Անսոատեգի, Պուերտո լա Կրուս, Վենեսուելա | ՊանամաՊանամա | **1**:1 | 1:1 | Ընկերական խաղ |
| 15. | 27 մայիսի, 2016 | Estadio Nacional, Սան Խոսե, Կոստա Ռիկա | Կոստա ՌիկաԿոստա Ռիկա | **1**:0 | 1:2 | Ընկերական խաղ |
| 16. | 1 հունիսի, 2016 | Լոկհարթ, Ֆորտ Լոդերդեյլ, ԱՄՆ | ԳվատեմալաԳվատեմալա | **1**:1 | 1:1 | Ընկերական խաղ |
| 17. | 9 հունիսի, 2016 | Լինքոլն Ֆայնենշել Ֆիլդ, Ֆիլադելֆիա, ԱՄՆ | ՈւրուգվայՈւրուգվայ | **1**:0 | 1:0 | Ամերիկայի գավաթ 2016 |
| 18. | 18 հունիսի, 2016 | Ջիլետ, Ֆոքսբորո, ԱՄՆ | ԱրգենտինաԱրգենտինա | **1**:3 | 1:4 | Ամերիկայի գավաթ 2016 |

Ծանոթագրություններ
------------------

1. 1 2  Transfermarkt.com(բազմ․) — 2000.
2. 1 2  FBref.com(բազմ․)
3. 1 2  As (իսպ.) — Madrid: Grupo Prisa, 1967. — ISSN 1888-6671
4. ↑  «Jose Salomon Rondon». West Bromwich Albion F.C. Արխիվացված է օրիգինալից 2016 թ․ մարտի 5-ին. Վերցված է 2016 թ․ փետրվարի 6-ին.
5. 1 2  «Чемпионат России. Введение в «Рубин»». Официальный сайт футбольного клуба «Зенит». Վերցված է 2016 թ․ հոկտեմբերի 24-ին.
6. ↑  «All-time Top Scorers» (անգլերեն). transfermarkt.com. Վերցված է 2016 թ․ հոկտեմբերի 14-ին.
7. 1 2 3 4 5  *Александр Андреев.* Саломон Рондон: План на игру у нас всегда разный // *Наш Зенит*. — 2014. — Т. 7 (28). — С. 52—63.
8. 1 2 3 4 5  «Meet José Salomón Rondon – the Venezuelan powerhouse who could complete Liverpool's front-line» (անգլերեն). FourFourTwo. Վերցված է 2015 թ․ հուլիսի 1-ին.
9. 1 2  «Саломон Рондон: "Родные мне нужны живыми"». football.ua. Վերցված է 2016 թ․ հոկտեմբերի 29-ին.
10. ↑  ««Карабобо» 3:1 «Арагуа»» (անգլերեն). Վերցված է 2015 թ․ հուլիսի 1-ին.
11. ↑  ««Арагуа» 2:2 «Каракас»» (անգլերեն). Վերցված է 2015 թ․ հուլիսի 1-ին.
12. 1 2 3 4  «José Salomón Rondón Giménez» (անգլերեն). Официальный сайт футбольного клуба «Малага». Արխիվացված է օրիգինալից 2015 թ․ հուլիսի 1-ին. Վերցված է 2016 թ․ հոկտեմբերի 14-ին.
13. ↑  «Venezuela 2007/08» (անգլերեն). rsssf.com. Վերցված է 2015 թ․ հուլիսի 1-ին.
14. ↑  «El venezolano Rondón es el elegido y está cerrado» (իսպաներեն). futbol.as.com. Վերցված է 2016 թ․ դեկտեմբերի 16-ին.
15. ↑  Palmas, La Provincia - Diario de Las. «La UD ficha por tres temporadas al ariete venezolano Salomón Rondón». Արխիվացված է օրիգինալից 2016 թ․ նոյեմբերի 4-ին. Վերցված է 2016 թ․ նոյեմբերի 3-ին.
16. ↑  «Las Palmas: Salomón Rondón fue presentado - Goal.com». *Goal.com* (եվրոպական իսպաներեն). 2008 թ․ օգոստոսի 11. Վերցված է 2016 թ․ նոյեմբերի 3-ին.
17. ↑  La Provincia - Diario de Las Palmas. «La FIFA da el visto bueno a Rondón - La Provincia - Diario de Las Palmas». www.laprovincia.es. Վերցված է 2016 թ․ նոյեմբերի 3-ին.
18. ↑  ««Депортиво» 2:1 «Лас-Пальмас»» (անգլերեն). transfermarkt.com. Վերցված է 2015 թ․ հուլիսի 1-ին.
19. ↑  «Таблица Сегунды 2008/2009» (անգլերեն). transfermarkt.com. Վերցված է 2015 թ․ հուլիսի 1-ին.
20. ↑  ««Лас-Пальмас» 2:1 «Кадис»» (անգլերեն). transfermarkt.com. Վերցված է 2015 թ․ հուլիսի 2-ին.
21. ↑  «El gol extranjero más joven» (իսպաներեն). laprovincia.es. Վերցված է 2015 թ․ հուլիսի 2-ին.
22. ↑  ««Рекреативо» 2:1 «Лас-Пальмас»» (անգլերեն). transfermarkt.com. Վերցված է 2015 թ․ հուլիսի 2-ին.
23. ↑  ««Эльче» 2:5 «Лас-Пальмас»» (անգլերեն). transfermarkt.com. Վերցված է 2015 թ․ հուլիսի 2-ին.
24. ↑  «Таблица Сегунды 2009/2010» (անգլերեն). transfermarkt.com. Վերցված է 2015 թ․ հուլիսի 2-ին.
25. ↑  «Transfer History» (անգլերեն). transfermarkt.com. Վերցված է 2015 թ․ հուլիսի 2-ին.
26. ↑  ««Малага» 1:3 «Валенсия»» (անգլերեն). transfermarkt.com. Վերցված է 2015 թ․ հուլիսի 2-ին.
27. ↑  ««Малага» 1:2 «Севилья»» (անգլերեն). transfermarkt.com. Վերցված է 2015 թ․ հուլիսի 2-ին.
28. ↑  «Rubén and Rondón only patients in the malaguista infirmary» (անգլերեն). www.malagacf.com. Վերցված է 2016 թ․ հոկտեմբերի 30-ին.
29. 1 2  «Статистика Рондона в сезоне 2010/11» (անգլերեն). transfermarkt.com. Վերցված է 2015 թ․ հուլիսի 2-ին.
30. ↑  ««Севилья» 5:3 «Малага»». Sportbox.ru. Վերցված է 2015 թ․ հուլիսի 2-ին.
31. ↑  ««Salomón Rondón anotó el gol número mil para el Málaga CF». nuevosiglotampa.com. Արխիվացված է օրիգինալից 2016 թ․ հոկտեմբերի 30-ին. Վերցված է 2016 թ․ հոկտեմբերի 30-ին. `{{cite web}}`: Unknown parameter `|lan=` ignored (օգնություն)
32. ↑  «Rondón, ´Pichichi´ de los novatos» (իսպաներեն). laopiniondemalaga.es. Վերցված է 2015 թ․ հուլիսի 2-ին.
33. ↑  «Лучшие бомбардиры чемпионата Испании 2010/11». Sportbox.ru. Վերցված է 2016 թ․ հոկտեմբերի 14-ին.
34. ↑  «Рондон в сезоне 2011/12» (անգլերեն). transfermarkt.com. Վերցված է 2016 թ․ հոկտեմբերի 23-ին.
35. 1 2 3  «Саломон Рондон: «Ван Нистелрой мне как старший брат»». Спорт Экспресс. Վերցված է 2015 թ․ հուլիսի 2-ին.
36. ↑  ««Малага» 2:1 «Эспаньол»». Sportbox.ru. Վերցված է 2015 թ․ հուլիսի 2-ին.
37. ↑  ««Малага» 1:4 «Барселона»». Sportbox.ru. Վերցված է 2015 թ․ հուլիսի 2-ին.
38. ↑  ««Барселона» 4:1 «Малага»». Sportbox.ru. Վերցված է 2015 թ․ հուլիսի 2-ին.
39. ↑  ««Малага» в сезоне 2011/12». Sportbox.ru. Վերցված է 2016 թ․ հոկտեմբերի 14-ին.
40. ↑  «Саломон Рондон перешел в «Рубин»». eurosport.ru. Վերցված է 2015 թ․ հուլիսի 3-ին.
41. ↑  ««Рубин» 2:0 «Динамо»». Sportbox.ru. Վերցված է 2015 թ․ հուլիսի 3-ին.
42. ↑  «Хосе Саломон Рондон: "В России играют сильные футболисты, такие как Ари и Эменике"». Sport-express.ru. Վերցված է 2016 թ․ հոկտեմբերի 14-ին.
43. ↑  ««Рубин» 1:2 «Терек»». Sportbox.ru. Վերցված է 2015 թ․ հուլիսի 3-ին.
44. ↑  ««Интер» 2:2 «Рубин»». Sportbox.ru. Վերցված է 2015 թ․ հուլիսի 3-ին.
45. ↑  ««Рубин» 3:0 «Интер»». Sportbox.ru. Վերցված է 2015 թ․ հուլիսի 3-ին.
46. ↑  ««Ставка на скорость. Тактический разбор игры клубов РФПЛ». ftbl.ru. Արխիվացված է օրիգինալից 2016 թ․ հոկտեմբերի 18-ին. Վերցված է 2016 թ․ հոկտեմբերի 14-ին.
47. ↑  «Хосе Рондон. Царь Саломон». sport-express.ru. Վերցված է 2016 թ․ հոկտեմբերի 14-ին.
48. ↑  ««Партизан» 1:1 «Рубин»». Sportbox.ru. Վերցված է 2015 թ․ հուլիսի 3-ին.
49. ↑  «Рубин одержал достойную победу над Челси». sport.bigmir.net. Արխիվացված է օրիգինալից 2015 թ․ հուլիսի 6-ին. Վերցված է 2015 թ․ հուլիսի 5-ին.
50. ↑  «Лучшие бомбардиры чемпионата России 2012/13». Sportbox.ru. Վերցված է 2016 թ․ հոկտեմբերի 14-ին.
51. 1 2  «Рондон в чемпионате России 2013/14». Sportbox.ru. Վերցված է 2016 թ․ հոկտեմբերի 14-ին.
52. ↑  «Рондон в квалификации Лиги Европы 2013/14». Sportbox.ru. Վերցված է 2016 թ․ հոկտեմբերի 14-ին.
53. ↑  «У Саломона Рондона перелом ноги». Championat.com. Վերցված է 2016 թ․ հոկտեմբերի 29-ին.
54. ↑  «Рондон выбыл минимум до декабря». Sportbox.ru. Վերցված է 2016 թ․ հոկտեմբերի 14-ին.
55. ↑  ««Рубин» 1:1 «Марибор»». Sportbox.ru. Վերցված է 2015 թ․ հուլիսի 5-ին.
56. ↑  «Рондон в Лиге Европы 2013/14». Sportbox.ru. Վերցված է 2016 թ․ հոկտեմբերի 14-ին.
57. ↑  «Рондон подпишет с "Зенитом" контракт на 4,5 года». Спорт Экспресс. Վերցված է 2015 թ․ հուլիսի 5-ին.
58. ↑  «Трансфер Рондона за 18 миллионов евро - рекордный для "Рубина"». Спорт Экспресс. Վերցված է 2015 թ․ հուլիսի 5-ին.
59. ↑  ««Зенит» 2:4 «Боруссия Дортмунд»». Sportbox.ru. Վերցված է 2015 թ․ հուլիսի 5-ին.
60. ↑  ««Боруссия Дортмунд» 1:2 «Зенит»». Sportbox.ru. Վերցված է 2015 թ․ հուլիսի 5-ին.
61. ↑  «"Зенит": За секунду до старта». sport-express.ru. Վերցված է 2016 թ․ հոկտեմբերի 15-ին.
62. ↑  ««Зенит» победил «Рубин» за счет хет-трика Рондона и дубля Халка». sport.rbc.ru. Վերցված է 2015 թ․ հուլիսի 5-ին.
63. ↑  «10 лучших игроков чемпионата России. Версия "СЭ"». sport-express.ru. Վերցված է 2016 թ․ հոկտեմբերի 15-ին.
64. ↑  «10 лучших легионеров чемпионата России-2013/14». sport-express.ru. Վերցված է 2016 թ․ հոկտեմբերի 15-ին.
65. ↑  ««Зенит» в сезоне 2013/14». Sportbox.ru. Վերցված է 2016 թ․ հոկտեմբերի 15-ին.
66. ↑  «ШАТОВ В ЗЕНИТЕ». sport-express.ru. Վերցված է 2016 թ․ հոկտեմբերի 15-ին.
67. ↑  ««Зенит» — АЕЛ: Рондон забил 200-й мяч сине-бело-голубых в еврокубках». fc-zenit.ru. Վերցված է 2015 թ․ հուլիսի 8-ին.
68. ↑  «300 голов легионеров "Зенита" из дальнего зарубежья». zenit-history.ru. Վերցված է 2015 թ․ հուլիսի 8-ին.
69. ↑  «Игра Думбия украсила тур, а Рондона — месяц». championat.com. Արխիվացված է օրիգինալից 2016 թ․ հոկտեմբերի 19-ին. Վերցված է 2016 թ․ հոկտեմբերի 15-ին.
70. ↑  «Виллаш-Боаш: «Рондон — один из лучших нападающих чемпионата»». soccer.ru. Վերցված է 2015 թ․ հուլիսի 8-ին.
71. ↑  ««Зенит» 1:2 «Байер»». Sportbox.ru. Վերցված է 2015 թ․ հուլիսի 8-ին.
72. ↑  «Рондон стал лучшим бомбардиром «Зенита» на зимних сборах». baltinfo.ru. Վերցված է 2016 թ․ հոկտեմբերի 15-ին.
73. ↑  ««Зенит» 3:0 «ПСВ»». Sportbox.ru. Վերցված է 2015 թ․ հուլիսի 8-ին.
74. ↑  «Рондон — первый венесуэлец, забивший в четвертьфинале еврокубка». Championat.com. Վերցված է 2015 թ․ հուլիսի 8-ին.
75. ↑  «Рондон опередил Аршавина и Думбия и вошел в четверку лучших еврокубковых бомбардиров российских клубов!». sport-weekend.com. Վերցված է 2016 թ․ հոկտեմբերի 15-ին.
76. ↑  «Рондон в чемпионате России 2014/15». Sportbox.ru. Վերցված է 2016 թ․ հոկտեմբերի 15-ին.
77. ↑  «Лучшие бомбардиры чемпионата России 2014/15». Sportbox.ru. Վերցված է 2016 թ․ հոկտեմբերի 15-ին.
78. 1 2  «Список 33-х лучших футболистов». rfs.ru. Վերցված է 2015 թ․ օգոստոսի 6-ին.
79. ↑  «Нападающий «Зенита» Рондон может продолжить карьеру в «Ливерпуле»». Gazeta.ru. Վերցված է 2015 թ․ հուլիսի 8-ին.
80. ↑  ««Атлетико» и «Болонья» заинтересовались Рондоном». soccer.ru. Վերցված է 2015 թ․ հուլիսի 8-ին.
81. ↑  «ФК «Зенит» готов продать форварда Рондона в «Рому» за 20-22 миллиона евро». rsport.ru. Վերցված է 2015 թ․ օգոստոսի 4-ին.
82. ↑  «Виталий Мутко: «Лимит на легионеров будет только ужесточен»». Sport-express.ru. Վերցված է 2015 թ․ օգոստոսի 4-ին.
83. ↑  «ФК «Зенит», возможно, продаст Рондона из-за лимита на легионеров в ЧР — ван Стее». rsport.ru. Վերցված է 2015 թ․ օգոստոսի 4-ին.
84. ↑  «Андре Виллаш-Боаш: «Из-за лимита мы дали возможность Рондону искать новый клуб»». rsport.ru. Վերցված է 2015 թ․ օգոստոսի 7-ին.
85. ↑  ««Зенит» 1:1 «Локомотив»». Sportbox.ru. Վերցված է 2016 թ․ հոկտեմբերի 15-ին.
86. ↑  «Рондон в сезоне 2015/16» (անգլերեն). transfermarkt.com. Վերցված է 2016 թ․ հոկտեմբերի 23-ին.
87. ↑  «Albion sign Rondon in club-record deal» (անգլերեն). West Bromwich Albion. 10th August 2015. Արխիվացված է օրիգինալից 2015 թ․ սեպտեմբերի 16-ին. Վերցված է 2015 թ․ սեպտեմբերի 14-ին.
88. ↑  «Виллаш-Боаш и Пеллегрини советовали «Вест Бромвичу» купить Рондона». Sportbox.ru. Վերցված է 2016 թ․ հոկտեմբերի 15-ին.
89. ↑  ««Уотфорд» 0:0 «Вест Бромвич»». Sportbox.ru. Վերցված է 2016 թ․ հոկտեմբերի 15-ին.
90. ↑  «Форвард «ВБА» Саломон Рондон забил первый гол в АПЛ после двух прямых удалений игроков «Сток Сити»». www.eurosport.ru. Վերցված է 2016 թ․ հոկտեմբերի 15-ին.
91. ↑  «Рондон дисквалифицирован на три матча за удар соперника в лицо». Sportbox.ru. Վերցված է 2016 թ․ հոկտեմբերի 15-ին.
92. ↑  «Саломон Рондон: Мне трудно из-за суммы, которую заплатили за меня». rusfootball.info. Վերցված է 2016 թ․ հոկտեմբերի 15-ին.
93. ↑  «Судьбы резидентов. 5 легионеров, покинувших РФПЛ». ftbl.ru. Արխիվացված է օրիգինալից 2016 թ․ հոկտեմբերի 19-ին. Վերցված է 2016 թ․ հոկտեմբերի 15-ին.
94. ↑  «Состав «Вест Бромвича» в сезоне 2015/16». Sportbox.ru. Վերցված է 2016 թ․ հոկտեմբերի 15-ին.
95. ↑  «Саломон Рондон в «Вест Бромвиче»: 6 голов форварда равны 14 очкам!». sport-weekend.com. Արխիվացված է օրիգինալից 2016 թ․ հոկտեմբերի 18-ին. Վերցված է 2016 թ․ հոկտեմբերի 15-ին.
96. ↑  «Итоговая таблица чемпионата Англии 2015/16». championat.com. Արխիվացված է օրիգինալից 2016 թ․ հոկտեմբերի 17-ին. Վերցված է 2016 թ․ հոկտեմբերի 15-ին.
97. ↑  ««Кристал Пэлас» 0:1 «Вест Бромвич»». Sportbox.ru. Վերցված է 2016 թ․ հոկտեմբերի 15-ին.
98. ↑  «Венесуэла 1:0 Гаити» (անգլերեն). transfermarkt.com. Վերցված է 2015 թ․ օգոստոսի 4-ին.
99. 1 2 3 4  «Правила жизни Саломона Рондона». Sports.ru. Վերցված է 2015 թ․ օգոստոսի 4-ին.
100. ↑  «Венесуэла 1:0 Сальвадор» (անգլերեն). transfermarkt.com. Վերցված է 2015 թ․ օգոստոսի 4-ին.
101. ↑  «Нигерия (до 20) 0:1 Венесуэла (до 20)» (անգլերեն). soccerway.com. Վերցված է 2015 թ․ օգոստոսի 4-ին.
102. ↑  «Таити (до 20) 0:8 Венесуэла (до 20)» (անգլերեն). soccerway.com. Վերցված է 2015 թ․ օգոստոսի 4-ին.
103. ↑  «Венесуэла (до 20) 1:2 ОАЭ (до 20)» (անգլերեն). soccerway.com. Վերցված է 2015 թ․ օգոստոսի 4-ին.
104. ↑  «Бразилия 0:0 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
105. ↑  «Бразилия 0:0 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
106. ↑  «Венесуэла 1:0 Эквадор» (անգլերեն). transfermarkt.com. Վերցված է 2015 թ․ օգոստոսի 4-ին.
107. ↑  «Парагвай 3:3 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
108. ↑  «Чили 1:2 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
109. ↑  «Парагвай 0:0 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
110. ↑  «Перу 4:1 Венесуэла» (անգլերեն). transfermarkt.com. Վերցված է 2015 թ․ օգոստոսի 4-ին.
111. ↑  «Сборная Венесуэлы в квалификации ЧМ 2014». Sportbox.ru. Վերցված է 2016 թ․ հոկտեմբերի 15-ին.
112. ↑  «Япония 2:2 Венесуэла». Sportbox.ru. Վերցված է 2016 թ․ հոկտեմբերի 15-ին.
113. ↑  «В матче за сборную Венесуэлы Рондон получил красную карточку на скамейке запасных». www.sport-express.ru. Վերցված է 2016 թ․ հոկտեմբերի 15-ին.
114. ↑  «Венесуэле засчитали техническое поражение из-за Рондона». Sportbox.ru. Վերցված է 2016 թ․ հոկտեմբերի 15-ին.
115. ↑  «Рондон попал в итоговую заявку сборной Венесуэлы на Кубок Америки». Championat.com. Վերցված է 2015 թ․ օգոստոսի 4-ին.
116. ↑  «Рондон принес Венесуэле победу над Колумбией». Sportbox.ru. Վերցված է 2015 թ․ օգոստոսի 4-ին.
117. ↑  «Кубок Америки: Венесуэла выбыла из турнира, Аргентина сыграет с Колумбией». Официальный сайт футбольного клуба «Зенит». Վերցված է 2015 թ․ օգոստոսի 4-ին.
118. ↑  «Jamaica vs Venezuela preview» (անգլերեն). internationalsoccerteams.com. Արխիվացված է օրիգինալից 2016 թ․ հոկտեմբերի 18-ին. Վերցված է 2016 թ․ հոկտեմբերի 15-ին.
119. ↑  «Саломон Рондон вынужден бунтовать». sport-weekend.com. Արխիվացված է օրիգինալից 2016 թ․ հոկտեմբերի 30-ին. Վերցված է 2016 թ․ հոկտեմբերի 30-ին.
120. ↑  «Рондон подписал призыв сменить руководство федерации футбола Венесуэлы». www.championat.com. Արխիվացված է օրիգինալից 2016 թ․ հոկտեմբերի 30-ին. Վերցված է 2016 թ․ հոկտեմբերի 30-ին.
121. ↑  «15 игроков сборной Венесуэлы пригрозили покинуть национальную команду». www.soccer.ru. Վերցված է 2016 թ․ հոկտեմբերի 30-ին.
122. ↑  «Аргентина 4:1 Венесуэла». Sportbox.ru. Վերցված է 2016 թ․ հոկտեմբերի 15-ին.
123. ↑  «Рондон на Кубке Америки 2016». Sportbox.ru. Վերցված է 2016 թ․ հոկտեմբերի 15-ին.
124. ↑  «Ринат Билялетдинов: Рондон или Кержаков? Я не могу сравнивать кита и слона». Sovsport.ru. Վերցված է 2015 թ․ օգոստոսի 5-ին.
125. ↑  «Виктор Папаев: Рондон обладает всеми качествами центрфорварда». Sovsport.ru. Վերցված է 2015 թ․ օգոստոսի 5-ին.
126. ↑  «Рондон освободит место в составе «Зенита» для Дзюбы». izvestia.ru. Վերցված է 2016 թ․ հոկտեմբերի 22-ին.
127. ↑  «Моя семья. Кто вдохновляет новых чемпионов России на победы». rusfootball.info. Վերցված է 2016 թ․ հոկտեմբերի 23-ին.
128. ↑  ««Зенит» поздравляет Саломона Рондона с рождением дочери!». Официальный сайт футбольного клуба «Зенит». Վերցված է 2015 թ․ օգոստոսի 6-ին.
129. ↑  «Рондон: Мой кумир — Роналдо». rbc.ru. Վերցված է 2015 թ․ օգոստոսի 6-ին.
130. 1 2 3  «Саломон Рондон: «Есть ли у меня хобби? Да, это бокс»». Официальный сайт футбольного клуба «Зенит». Վերցված է 2015 թ․ օգոստոսի 6-ին.
131. 1 2  «Саломон Рондон: «В этом году очень хочется прогреметь в Европе!»». Официальный сайт футбольного клуба «Зенит». Վերցված է 2015 թ․ օգոստոսի 6-ին.
132. ↑  «Саломон Рондон «Лучший футболист сентября»». rfpl.org. Վերցված է 2015 թ․ օգոստոսի 6-ին.

Արտաքին հղումներ
----------------

* Ֆուտբոլիստի էջը ՌՖՖ-ի պաշտոնական էջում
* Պրոֆիլը *transfermarkt.com* կայքում(անգլ.)
* Խոսե Սալոմոն ՌոնդոնԹվիթթերում
* Վիճակագրութունը *National Football Teams* կայքում(անգլ.)
* Ֆուտբոլիստի վիճակագրությունը Topforward-ի լավագույն ռմբարկուների շարքում(անգլ.)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Խոսե Սալոմոն Ռոնդոն» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Թեմատիկ կայքեր | AS.com · BDFutbol · FootballDatabase.eu · L’Équipe · National Football Teams.com · Soccerbase (խաղացող) · Soccerway · playmarkerstats.com (խաղացող) · Transfermarkt (խաղացող) · worldfootball.net (խաղացող) · ՌՊԼ (խաղացող) · ՈւԵՖԱ · ՖԻՖԱ · Internet Movie Database |

 |